Summary: O premio Laudamuco de textos teatrais que convoca o concello de Brión e que gañou o ribeirán Francisco Vidal está dotado con 7.000 euros. Rocío González é merecedora do Maruxa Villanueva pola "construcións de personaxes desde a contención", como Ada de Liberto.

O etnógrafo ribeirán Francisco Antonio Vidal Blanco foi merecedor do Premio Laudamuco para textos teatrais na súa terceira edición. O autor concorreu ao certame con A vinganza de Fortimbrás e recibirá por ela 7.000 euros e mais a edición da peza en Edicións Positivas, convocante do galardón xunto coa Academia Galega de Teatro (AGT) e o Concello de Brión. O xurado, integrado por xente vencellada á AGT, elixiu por unanimidade A vinganza de Fortimbrás entre 47 participantes e destacou "o evidente interese que este premio concita, maila os seus poucos anos de vida". "É de supor que Roberto Vidal Bolaño estaría compracido", engaden na comunicación. A peza é "unha precuela que vén a dialogar co mito hamletiano no que o autor rearma a historia shakesperiana, como antes fixera Álvaro Cunqueiro, propondo unha relectura na que as personaxes secundarias do drama orixinal pasan a ser protagonistas", explica o xurado. Tamén destaca "o uso da lingua, eficaz e diáfana, a axilidade dos diálogos, sempre en progresión, e unha sabia construción da andamiaxe teatral na que se adiviña o pulso de alguén que coñece os interiores da escrita dramática". O acto de entrega do premio está previsto para o día 16 de maio, cando Vidal Blanco sucederá a Raúl Dans e Xavier Lama, vencedores das dúas primeiras edicións. Francisco Antonio Vidal Blanco é escritor e etnógrafo e desde 1977 colaborou con distintos medios, como A Nosa Terra, O Correo Galego, El Periódico de Arteixo e La Voz de Galicia. Ten publicado nove novelas na editorial Toxosoutos, catro ensaios e a peza teatral xuvenil A serea. Rocío González recibe o Maruxa Villanueva O Concello de Padrón outorgoulle á actriz Rocío González o XIX Premio de Interpretación Teatral Maruxa Villanueva, correspondente a 2020. O xurado acordou por unanimidade recoñecer a traxectoria desta actriz da que valoraron a súa "capacidade de crear unha personaxe complexa desde a contención expresiva", como fixo coa Ada da obra Liberto. Tamén destacou o compromiso da intérprete na valoración dun modelo para o galego oral e a súa capacidade para "implicarse en proxectos moi diferentes". "Estou moi contenta por recibir un premio tan importante, que antes recibiron persoas que admiro enormemente pola súa excepcional traxectoria. Nunca o tería esperado, é unha verdadeira honra para min", sinalou a actriz premiada. O galardón entregarase en outubro nun acto no Auditorio Municipal de Padrón, coincidindo co Outono Cultural.


Summary: O Concello da Coruña vén de multar catro mozos nacionalistas por realizaren un mural nunha parede carente de valor patrimonial no que pode lerse "Palestina Libre! Contra o xenocidio sionista".

Nunha resolución de 10 de decembro de 2015 á que tivo acceso Sermos Galiza, a concelleira delegada de Medio Ambiente do Concello da Coruña, María García, que actúa, segundo o documento, "por delegación da Xunta de Goberno Local", acordou iniciar o expediente sancionador contra catro mozos por "presunta infracción do artigo 74 da Ordenanza Municipal de Xestión de Residuos Municipais e Limpeza Viaria deste Concello" ao "realizar pintadas o 12 de novembro de 2015, ás 2.40h. na rúa Marina Nieto Álvarez con Joaquín Galiacho". Trátase dun mural en apoio ao pobo palestino no que aparece a silueta dun rapaz cos lemas "Palestina Libre! Contra o xenocidio sionista" e "só vencen os pobos que loitan". Tamén figuran os nomes das organizacións ás que pertencen os mozos nacionalistas multados, o Movemento Galego ao Socialismo e Isca! (colectivos integrados no BNG). Sobre os acusados, que dispoñen de dez días para presentaren as alegacións correspondentes, pesan sancións de 150 euros, cantidade á que cada un terá que sumar 26,20 euros en concepto de limpeza do mural, segundo se indica na resolución. Tal e como recolle a resolución, a concelleira de Medio Ambiente acordou propoñer a sanción económica após un informe da policía local de 12 de novembro de 2015. "Moi pouco cambiou na Coruña", salienta un dos multados En declaracións a Sermos Galiza, un dos multados, A.S., sinala que "a sanción demostra que moi pouco cambiou na Coruña nalgúns eidos malia a mudanza do goberno municipal. A Marea interpreta e executa sancións contra activistas do mesmo xeito que o fixo no pasado o PP de Carlos Negreira e, neste caso, é máis grave, tendo en conta que Xulio Ferreiro afirmou en campaña que a Marea ía apoiar quen desobedecese leis inxustas". Este mozo nacionalista engade que "para nós non é unha cuestión de legalidade senón de vontade política de deixar de perseguir ou non a mocidade que non se resigna nin coa súa realidade nin coa do mundo". O departamento de comunicación do Concello da Coruña informou Sermos Galiza de que nas próximas horas ofrecerá a súa versión dos feitos.


Summary: A Mostra Internacional celebrará unha nova edición do 21 ao 28 de xullo e abrirase cunha versión do Huis Clos (A porta pechada) de Sartre. Tamén se presentou este martes o Culturgal 2012, que acollerá Pontevedra do 30 de novembro ao 2 de decembro.

A Mostra Internacional de Teatro de Ribadavia celebrará unha nova edición do 21 ao 28 de xullo e abrirase cunha versión do Huis Clos (A porta pechada) de Sartre, posta en escena a través dunha coprodución de artistas das compañías Timbre 4 (Arxentina) e Théâtre du Soleil (Francia), no que será unha estrea absoluta en España. En total serán ao redor de 25 espectáculos, variados e de calidade, segundo os organizadores, que sinalaron este martes na presentación da Mostra que o festival quere seguir apostando "pola internacionalización e a innovación" e por "espectáculos difíciles de atopar na programación da carteleira galega, diversos, que intentan chegar a todos os gustos e a todos os públicos", en palabras de Roberto Pascual, director, que engadiu que "unha obriga dun director é estar atento ás novidades, aos estilos e tendencias escénicas e ofrecer aos cidadáns cultura activa e dinámica, que nos amose dende distintas poéticas a perversidade e a bondade do ser humano, cómica, dramática ou ironicamente". En total serán ao redor de 25 espectáculos, variados e de calidade, segundo os organizadores, que sinalaron este martes na presentación da Mostra que o festival quere seguir apostando "pola internacionalización e a innovación" A respecto de A Porta Pechada, o seu director, Serge Nincolaï, afirmou que "Esta é a obra que necesitamos. A escritura mordaz de Sartre, o seu ritmo de xogo dá aos actores o espazo para expresar o que necesito, tan rico nos estados de ánimo e versátil que ofrece un territorio extraordinario; esta é unha obra para actores". Estreada en París no ano 1944, durante a ocupación alemá, Huis Clos (A porta pechada) é un dos textos máis emblemáticos de Sartre. A frase "o inferno son os outros" dá conta da desesperación de catro personaxes sen destino, interdependentes, que segundo opina Nicolaï, "moitas das relacións dos personaxes amósanse na actualidade: que sucede ao relacionarnos co outro, que nos devolve a mirada do outro? Ás veces provoca un verdadeiro desastre en nós. O medo é algo que está moi presente neste mundo e os personaxes de Sartre teñen medo; pero queren sobrevivir aínda estando mortos, aínda así pelexarán coma cans para se manteren vivos".


Summary: Malia as presións de Washington sobre algúns dos países para non participaren no cumio do Celac, a segunda reunión que ten Cuba como anfitrioa afonda no proceso de integración dos Estados Latinoamericanos e Caribeños e na súa aposta pola soberanía política e a loita contra as desigualdades.

Con Hugo Chávez, o principal promotor da súa creación, na memoria, a Comunidade de Estados Latinoamericanos e Caribeños (Celac) está a celebrar o seu segundo cumio na Habana, cidade na que se reúnen durante esta terza e cuarta feira representantes de todos os países do continente americano, fóra Estados Unidos e Canadá. A loita contra a fame, a pobreza, as desigualdades e a soberanía política, económica, social e cultural das nacións alén da unificación de esforzos e solidariedade son algúns dos temas da axenda do cumio da Habana que, significativemente, ten a Cuba como anfitrioa. Os 33 estados membros buscan na Celac, profundizar na "integración política, económica, social e cultural de América latina e o Caribe, baseado no pleno respecto pola democracia e os dereitos humanos". A suma das economías dos países participantes na Celac situaríana como terceiro espazo económico, con 600 millóns de habitantes no seu territorio. Avanzar na paz A inauguración comezou gardando un minuto de silencio na memoria do ex-presidente de Venezuela, Hugo Chávez, un dos principais promotores da Celac. No acto de inicio do cumio, o presidente de Cuba, Raúl Castro, sinalou que "debe ser primordial a creación dun espazo político común no que avanzar para a paz" nun camiño no que identificou uns principios irrenunciábeis, "a soberanía e a igualdade dos estados. Só así conseguiremos que deixe de ser realidade que América Latina e o Caribe é a rexión máis desigual do planeta". Raúl Castro acrecentou que "seguimos vivindo nun mundo rexido por unha orde internacional inxusta e excluínte, na cal as ameazas á paz e á inxerencia externa na rexión continúan. Non podemos esquecer a longa historia de intervención, sanguentos golpes de estado. Os chamados centros de poder non se conforman de ter perdido o control da rica rexión". A Ceac fundouse en 2011 en Caracas, co impulso do presidente Hugo Chávez co fin de acadar a integración e colaboración dos países latinoamericanos desde as súas propias soberanías. Trátase do organismo que reúne un maior número de países que buscan puntos de unión promovido, en especial, por gobernos de esquerdas que se posicionan diante do poder norteamericano. Non por acaso, Washington presionou a algúns gobernos para non asistiren ao cumio da Habana, nun intento de que fracasara un encontro que lexitima o goberno de Cuba, país que preside a xuntanza. De Cuba parte a iniciativa de declarar América Latina como zona de paz que previsibelmente será aprobado na reunión da Ceac.


Summary: Sigue a última hora con toda a información actualizada sobre a guerra en Ucraína, minuto a minuto.

🔴 [EN DIRECTO] 18.23 | Turquía afirma que Rusia e Ucraína están dispostas a manter novas conversas no seu territorio Un alto funcionario do Goberno turco afirmou nesta sexa feira que as delegacións rusa e ucraína estarían dispostas a manter novas conversas en Turquía, segundo recolle a Agence France-Presse (AFP). As negociacións, que seguen a decorrer de xeito telemático, víronse moi afectadas pola descuberta da matanza de poboación civil en Bucha, que ambos países se botan en cara. O asesor de Zelenski, Mijailo Podoliak, afirmou que o equipo negociador está moi afectado pola masacre, mentres que o ministro de Asuntos Exteriores ruso, Sergej Lavrov, volveu negar que o exército de Rusia cometera a masacre, a pesar de cada día saen novas evidencias en dirección contraria. 15.22 | Así é Azov, o batallón ao cal Zelenski cedeu a palabra no Parlamento grego Dous días após intervir vía videoconferencia no Congreso español, Volodimir Zelenski, presidente de Ucraína, facía o propio no Parlamento grego. Mentres tratou de sensibilizar o conxunto do arco parlamentario en Madrid apelando ao bombardeo de Gernika, cos representantes políticos gregos optou por ceder a palabra a un membro do batallón Azov. Os vínculos entre o Executivo de Zelenski e o grupo neonazi xurdiron en 2017, cando o daquela ministro do Interior, Arsen Avakov -que renunciou ao posto en 2021-, nomeou un líder do batallón, Vadym Troyan, como viceministro. Ocupou o posto até 2019, ano en que foi destituído. Así é Azov, o batallón ao cal Zelenski cedeu a palabra no Parlamento grego 13.39 | Ucraína denuncia máis de 30 mortos e cen feridos nun ataque ruso contra unha estación de tren en Kramatorsk As autoridades ucraínas denunian as consecuencias dun ataque executado polas forzas rusas contra unha estación de tren na localidade de Kramatorsk, situada na rexión de Donetsk. A Unión Europea condenou este ataque "indiscriminado". Pola súa parte, Rusia nega ter agredido con mísiles a estación de tren desat cidade do leste do país. "As Forzas Armadas de Rusia non levaron a cabo ningunha misión o 8 de abril en Kramatorsk e tampouco hai ningunha planeada", dixo o Ministerio de Defensa ruso. 10.31 | Mariupol, Izium e Donetsk, obxectivos das forzas rusas segundo Ucraína As Forzas Armadas de Ucraína aseguraron hoxe que "os principais esforzos dos invasores rusos seguen centrándose na captura de Mariupol, a ofensiva na zona da cidade de Izium e os avances na defensa das Forzas Conxuntas na dirección de Donetsk", manifestou o Estado Maior do Exército ucraíno na súa conta na rede social Facebook. Así mesmo, alertou de que "as Forzas Armadas da República de Bielorrusia levan a cabo actividades de formación operativa e de combate nos campos de adestramento de todo o país". Crónica desde o Donbass: Viagem ao inferno de Mariupol 10.18 | EUA impón novas sancións contra oito persoas e perto de 30 empresas de Rusia A Oficina de Control de Activos Estranxeiros do Departamento do Tesouro dos EUA anunciou esta sexta feira un novo paquete de sancións contra Rusia en represalia pola súa operación militar en Ucraína. Segundo recolle Russia Today, as medidas punitivas esténdense á Oficina Central de Deseño Mariño 'Almaz' e a Oficina Central de Deseño de Enxeñería Mariña 'Rubin', así como aos Estaleiros do Báltico, do Almirantazgo e de Yantar. 28 subsidiarias da Corporación Unida de Construción Naval de Rusia e os oito membros da súa xunta tamén resultaron sancionados. 09.25 | Ursula von der Leyen e Josep Borrel visitan Ucraína esta sexta feira A presidenta da Comisión Europea e o alto representante da Unión Europea para a Política Exterior e de Seguridade viaxan hoxe a Ucraína para achegar a este país unha mensaxe de "completa solidariedade" da Unión Europea (UE) e coñecer de primeira man a evolución do conflito. Esta viaxe oficial coincide coa aprobación dun novo paquete de sancións da UE contra Rusia, o quinto, que inclúe por primeira vez a prohibición ás importacións de enerxía. Neste caso, o acodrdo impón o embargo á importación de carbón ruso.


Summary: Enfermeiras de Reanimación do hospital de Ourense fan pública a falla de persoal após dous anos reclamando ao Sergas. A Valedora do Pobo vai investigar a situación no CHUO e xa solicitou á Consellaría de Sanidade a información para comprobar se neste servizo se cumpren as recomendacións internacionais sobre o número de profesionais que son necesarias por paciente.

"Non pedimos nada para nós, pedimos seguridade no noso traballo para poder darlle a mellor atención ás nosas pacientes". Enfermeiras do Servizo de Reanimación do Complexo Hospitalario Universitario de Ourense (CHUO) fan pública a súa denuncia pola falla de persoal, que incumpre a ratio de profesionais necesarias segundo o número de persoas enfermas que teñen que atender, após case dous anos de reclamacións internas no Servizo Galego de Saúde (Sergas). Atendendo á clasificación TISS 28, que é a escala internacional máis sinxela para medir a carga de traballo das profesionais da enfermaría en función da gravidade dos seus pacientes, as persoas que ingresan na área de Reanimación dos hospitais correspóndese coa "clase III" e requiren que haxa unha enfermeira por cada dous pacientes, en función do seu estado hemodinámico. Esta clasificación é a que empregan, por exemplo, no Ministerio de Sanidade para abordar as súas recomendacións. "Esa é a dotación que se ten instaurado no Servizo de Reanimación do Hospital Universitario Lucus Augusti (HULA), que é, por características demográficas, o mais semellante ao noso", explica a Nós Diario María Nieves García, enfermeira do Servizo de Reanimación do CHUO. Porén, García traslada que no seu servizo hai "12 camas", con "dúas máis para ampliar" cando fecha a sala do despertar ou URPA. "E somos cinco enfermeiras e catro auxiliares de enfermaría (TCAE) nas quendas de mañá e de tarde, mentres que de noite seguen cinco enfermeiras con tres auxiliares", di. Isto supón, dependendo das camas ocupadas, que cada enfermeira ten que atender entre dous pacientes e medio e tres. Cómpre lembrar que se trata de persoas intubadas ou con ventilación mecánica que están monitorizadas e con medicación para manter a súa estabilidade. García apunta que a maioría son persoas "con máis dun fallo orgánico". Sen resposta do Sergas Ano e medio despois de solicitar unha xuntanza, o pasado mes de febreiro reuníronse coa dirección de enfermaría do CHUO e saíron "sen nada". Desde ese momento teñen presentado varias reclamacións por escrito no rexistro do hospital e dirixíronse ao xerente da área sanitaria, Félix Rubial, así como ao xerente do Sergas, Antonio Fernández-Campa, á Inspección de Sanidade, á Inspección de Traballo e á Consellaría de Sanidade. "Xa non sabemos que facer", di García, que logrou que a Valedora do Pobo solicite á Consellaría a información sobre a situación do seu servizo e vén de iniciar unha recollida de sinaturas na plataforma Change.org baixo o epígrafe "1 enfermera de Reanimación por cada 2 pacientes críticos", coa que pretende chamar a atención do conselleiro Jesús Vázquez Almuiña. En 2017 asinaron un acordo coa xerencia da área sanitaria de Ourense polo cal se lles asignaban "reforzos" de persoal cando o solicitaban, en función da carga asistencial. Mais cos cambios na dirección, que pasou por catro mans en dous anos e medio, este pacto xa non se respecta. "Consideran que nós non temos a capacidade de decidir cando necesitamos máis persoal e non nolo mandan. Por iso estamos agora, de novo, con esta loita", afirma García, que aclara que "ás veces necesitas máis persoal non polo número de pacientes, senón pola gravidade de cada unha delas". Complicacións coa COVID-19 Coa pandemia da COVID-19 a súa situación complicouse "aínda máis" se pretenden "garantir as medidas de seguridade e non transmisibilidade da enfermidade" ás doentes, ás compañeiras e ao seu entorno mais próximo. María Nieves García conta que, ao principio, no CHUO "ingresaban a todas as doentes sospeitosas de COVID-19" no seu servizo, en Reanimación. "Era o momento máis crítico porque esas pacientes chegaban moi apuradas, había que intubalas, que é o momento máis crítico en canto á diseminación da enfermidade porque se producen moitos aerosois, e permanecían aquí até que chegaba o resultado da proba de coronavirus. Se era negativo pasaban para a UCI, e cando daba positivo ían para a URPA. Chegou un momento no que xa non había capacidade na URPA, porque había xa 20 doentes, e tiveron que quedar en Reanimación", relata. A enfermeira abunda que "a UCI COVID-19, a nosa URPA, si que estaba ben dotada de persoal; pero as compañeiras que estabamos en Reanimación, pois non". Porque segundo salienta García, "unha enfermeira necesita un apoio" que estea fóra do box fechado no que está a doente. Ao ser un espazo no que "conviven" pacientes coa COVID-19 e sen ela, unha vez que entran nun box e poñen o traxe de protección non poden saír a pola medicación nin o material que precisan para atender á persoa enferma. Ademais, as máquinas para sacar a medicación funcionan con impresión dixital e dependendo da categoría profesional dá acceso a uns fármacos distintos. Por iso, evidencia a enfermeira, é necesario que unha quede fóra para axudar á que entra no box coa paciente. A tensión foi máxima, segundo o seu relato destes dous meses de pandemia. García lembra unha quenda de noite na que tiña un compañeiro para dous pacientes con coronavirus ao que tiñan que dar apoio desde fóra, e mais outras sete doentes "moi moi graves". "Ese día volvimos pedir máis persoal pero nolo negaron", afirma. "Como entro correndo se a compañeira xa está dentro?", di sobre a posibilidade de que haxa varias urxencias entre as doentes coa COVID-19 á vez, "teño que poñer o traxe, que se o quero facer ben lévame entre 10 e 15 minutos, e despois non hai ninguén fóra que me poida dar a medicación". "É algo imposíbel", conclúe.


Summary: Nunha reunión coa CIG, a UE confirma que irán de volta aquelas subvencións consideradas como axudas de Estado e, por tanto, incompatíbeis coa normativa europea. A contratación de buques nos estaleiros galegos desde hai dous anos

A dirección xeral de Competencia da Comisión Europea confirmou á CIG que haberá que devolver parte das bonificacións que se aplicaron co antigo sistema de bonificación fiscal, o tax-lease, que ten paralizada a contratación de buques nos estaleiros galegos desde hai case dous anos. No concreto, irán de volta aquelas subvencións consideradas como axudas de Estado e, por tanto, incompatíbeis coa normativa europea. Así mesmo, será o Goberno español o que teña que concretar a canto ascenden esas cantidades e quen asome o custo, se os estaleiros, as armadoras, os estructuradores financeiros ou o propio Estado. A central advirte de que se a UE obriga a devolver todas as axudas serían "centos de millóns". Así llo trasladaron @s responsables da dirección a representantes da central nacionalista co gallo dunha xuntanza realizada en Bruxelas. Nela confirmaron que unha parte desas bonificacións "hai que as recuperar", segundo sinalou o secretario xeral de CIG-Metal, Xoan Bouzas. Aliás, apuntou que as autoridades europeas teñen neste momento toda a documentación precisa para resolver a parte técnica do expediente, unha resolución que chegará "antes do verán". No entanto, precisou que, até o de agora, os informes remitidos polo Goberno español e por Pymar --Pequenos e medianos estaleiros sociedade de reconversión-- eran "xuridicamente pouco sólidos". En calquera caso, a decisión final sobre o expediente do tax lease será "política", como sinalou o secretario comarcal do Metal, Manuel Simón, quen subliñou que debe ser o Estado español o que determine en que períodos aplicáronse as axudas ilegais, en que cantidades e que axentes deben devolvelos. Aínda que a CIG cre que os estaleiros quedarían á marxe desa devolución, advertiu de que "agora todos deben presionar" para que o impacto sexa o menor posíbel, porque "a incerteza" impediría que os investidores volvan contratar na ría de Vigo.


Summary: Hoxe, 10 de outubro, Día Mundial da Saúde Mental, profesionais da saúde mental poñen o foco no malestar de crianzas e adolescentes, nun momento en que a maior visualización do seu sufrimento chama a traballar máis desde a prevención, pero tamén a mudar a resposta social e asistencial ás súas inquedanzas.

"En saúde mental trabállase realmente pouco en prevención. O que se fai é detección e intervención. É a detección en consulta é lenta porque a demanda é tremenda e os medios na sanidade pública son escasos". Ricardo Fandiño é vogal da Xunta de Goberno do Colexio Oficial de Psicoloxía da Galiza, psicólogo clínico e coordinador de ASEIA, a Asociación para a Saúde Emocional na Infancia e na Adolescencia. O seu diagnóstico é preciso e ambicioso. Que hai detrás da escaseza de profesionais da saúde mental? Foxe da espectacularidade para chamar a atención sobre a necesidade de abordar o malestar psíquico da poboación máis nova desde a comunidade e a prevención. "Se non queremos estar desbordados constantemente con longas listas de espera -de entre seis e nove meses, de media- tanto na pública como na privada o que hai que facer é traballar en prevención. Só iso permitirá avanzar na detección, facer un mellor cribado inicial e anticipar que nenos, nenas e adolescentes requiren unha intervención intensiva" antes de a súa problemática se agrave ou se consolide. Unha resposta diferente Segundo datos do Movemento Galego para a Saúde Mental en 2018 a Galiza contaba en 2018 con 98 profesionais da psicoloxía clínica. A día de hoxe, persoal do Sergas eleva esta cifra até os 129, dous menos dos previstos polo Plan de Saúde Mental da Galiza a finais deste 2022 e 11 por baixo dos que prevé ao cabo de 2024. Agora vemos unha demanda que ten que ver máis coa depresión, coa ansiedade, con problemáticas máis internalizadas A sanidade pública está a incorporar máis persoal, pero non abonda. "Necesitamos máis profesionais na saúde mental, psicólogos clínicos e psiquiatras, pero non para facer máis do mesmo, para dar unha resposta asistencial individual, senón para ir virando cara un modelo de intervención comunitaria", alenta Fandiño, o que implica traballar máis onde está a rapazada: na escola e no contorno familiar, e en contacto coa poboación xeral. Novas demandas Ricardo Fandiño observa un desprazamento das demandas en materia de saúde mental infanto-xuvenil. Hai anos o motivo principal de consulta era o mal comportamento asociado a condutas disruptivas, impulsivas, desafiantes. "Agora vemos unha demanda que ten que ver máis coa depresión, coa ansiedade, problemáticas máis internalizadas, desde crises de ansiedade até a aparición de autolesións". Trastornos da alimentación, ansiedade e depresión lastran a saúde mental infantil e xuvenil Isto, di, vese moi ben no contexto escolar, onde a preocupación aumenta ao mesmo ritmo que a detección. Hai unha maior sensibilidade, tamén por incorporar "axentes de saúde e plans de prevención de suicidio" nas aulas, dous recursos anecdóticos até hai pouco. Temos que formarmos para que fagan un uso ético e saudábel de internet, e deixar atrás esa dinámica de só estabelecer estratexias de control Os problemas de saúde mental entre a poboación moza están a aumentar. "Comezamos a velo tras o proceso de confinamento e retirada da rapazada do medio social". Foi un punto de inflexión nun momento moi marcado polo cambio, "por cuestións que afectan os máis novos de forma directa, que marcan as súas inquedanzas e que requiren respostas moi diferentes pola nosa parte". Fandiño refírese aos profesionais da saúde, mais tamén ás familias e á sociedade. Como afrontar o malestar desde a prevención "Temos que recuperar a conversa. Esta práctica é moi importante en contextos onde hai nenos nenas e adolescentes. Favorecer o tempo de ocio compartido fronte o persoanalizado. Implicarnos con eles e implicarnos con eles, deixarnos asesorar". O psicólogo clínico apunta varias cuestións chave. A emerxencia da internet, un espazo onde a rapazada "vive, existe, é, se relaciona", e que non van deixar de utilizar. Ao contrario. "Temos que formarmos para que fagan un uso ético e saudábel, e deixar atrás esa dinámica de só estabelecer estratexias de control". Psicólogos demandan máis recursos e profesionais para previr o suicidio ante a "posíbel repunta" de tentativas Fandiño sinala a importancia da construción da súa identidade nas redes e entre o seu grupo de iguais; o impacto da eclosión da igualdade de xénero e da diversidade sexual nese proceso; o planeo case permanente dunha perspectiva de futuro "preocupante" chea de incertezas, que inclúe, tamén, a crise climática. "Se falamos das consecuencias do cambio climático en 2050 non é o mesmo cando pensa un rapaz de 15 anos que se o penso eu. Á rapazada vaille afectar dunha maneira que a min como adulto xa non". Necesitamos máis profesionais na saúde mental, psicólogos clínicos e psiquiatras, pero non para facer máis do mesmo Por iso, conclúe, ademais do propio labor asistencial, "os profesionais da psicoloxía deberiamos ter espazos nos que dirixirnos á poboación e ás familias, onde reflexionar e traballar para identificar de forma temperá os seus problemas de saúde mental".


Summary: Sanidade sinala que a vacina de reforzo para maiores de 80 anos "está enriba da mesa". O conselleiro recoñece a falta de persoal na Atención Primaria pero achácaa á falta de profesionais médicos na Galiza e di que a solución está na formación

O novo protocolo Covid para o lecer nocturno prevese que se poña en marcha na semana que vén, se resulta validado polo Comité Clínico que asesora a Xunta na xestión da pandemia e, posteriormente, polo Tribunal Superior de Xustiza da Galiza. Así o confirmou este domingo 26 de setembro o conselleiro de Sanidade, Julio García Comesaña, nunha entrevista concedida a Radio Galega e recollida por Nós Diario, en que engadiu ademais que, "sendo fieis ao que o Tribunal Supremo ditou esperan non atopar impedimentos" no estabelecemento do certificado Covid para os locais que asuman o maior nivel de compromiso. Un certificado que, segundo asegurou Comesaña, "non se descarta" que se acabe empregando noutros ámbitos como as visitas a residencias de maiores ou hospitais, mais matizou que, polo do momento, cinguiranse ao que estipulou o Supremo na súa sentenza. En relación co lecer nocturno, e preguntado polos sucesos acontecidos en Santiago na pasada quinta feira (con cargas policiais para dispersar mozas e mozos que estaban na rúa pola noite ao feche dunha discoteca), o titular de Sanidade cualificou as imaxes de "preocupantes", pero matizou que "non é a maioría" da poboación a que exhibe eses comportamentos, dixo en referencia á mocidade e o botellón. É por este motivo que Comesaña quixo trasladar á mocidade que a Xunta "traballa no ámbito do lecer nocturno para que poida escapar das rúas e as aglomeracións". Precisamente esta semana Xunta e representantes do sector do lecer nocturno reuníronse para avanzar na elaboración do protocolo que ermita a esta actividade reabrir de forma xeneralizada. Encima da mesa e con aceptación por parte do empresariado, aínda que rebaixando as súas expectativas iniciais, está a apertura con 75% de capacidade o e unha hora máis que actualmente, até as 4 horas da madrugada. Aumento da capacidade dos locais Respecto do aumento das capacidades dos estabelecementos aprobadas no último Comité Clínico, Comesaña asegurou que se trataba "do paso lóxico", dada a mellora na situación epidemiolóxica. Con todo, insistiu en que na Galiza sempre van con "sentidiño e prudencia", polo que "estudarán seguir avanzando se os datos seguen evolucionando ben". En canto ás capacidades estabelecidas para os eventos deportivos Comesaña avanzou que "para outubro" poderían revisar as cifras no Consello Interterritorial de Saúde. "Todo parece indicar que a situación vai ir mellorando, así que é probábel que se avance e as capacidades rolden 75%-80%". Volvendo aos protocolos Covid, o conselleiro confirmou que o do lecer nocturno contará con formación e funcionará dunha forma "similar" ao da hostalaría. En canto á formación para este último sector -que disporá de tres meses para completar os cursos-, Comesaña sinalou que será en liña e que "contan" que comece esta semana. Os contaxios no ensino duplican as cifras do curso pasado "Temos que ser prudentes. De seguir baixando a incidencia acumulada, poderían darse pasos aos que agora mesmo non nos atrevemos", asegurou Comesaña na entrevista, destacando a importancia de agardar algunhas semanas para valorar o inicio do curso escolar. Precisamente, Nós Diario informaba no sábado de que, tras as dúas primeiras semanas de curso en Infantil e Primaria, hai 364 casos activos de Covid-19 nos centros educativos, o duplo que hai exactamente un ano (203 máis que na mesma data en 2020). As autoridades sanitarias xa fecharon, cando menos, 17 aulas, mentres as ANPA denuncian as elevadas ratios (até o máximo legal) nas aulas ordenadas pola Xunta, que aumentan a concentración de estudantes por aula e favorecen o contaxio, e recriminan ao Goberno galego o recorte de profesorado e a redución de desdobres respecto ao curso escolar anterior Aliás, a CIG-Ensino criticou ocultación de datos dos contaxios nos colexios, lamentando que se fagan públicos por parte da Xunta cada sete días en lugar de divulgalos diariamente, o que axudaría a protexer en maior grao, indican, o profesorado, o estudantado e as familias ante os surtos de coronavirus. Feche dos grandes centros de vacinación Os grandes puntos de vacinación masiva na Galiza fecharán ao redor de 30 de setembro, momento en que a dispensa das doses estará dispoñíbel no ámbito hospitalario. A decisión tómase ao alcanzar xa 90% da poboación albo vacinada, aínda que fican uns 160.000 galegos e galegas que non acudiron cando foron convocados. Terceira dose a maiores de 80, sobre a mesa Unha semana ou semana e media, esa é a previsión de Sanidade para concluír a vacinación da terceira dose nas residencias de maiores da Galiza. En canto á inoculación da terceira picada aá poboación maior de 80 anos, Comesaña dixo que "a posibilidade está encima da mesa", aínda que sinalou que deberá decidirse a nivel estatal. Sanidade xa pediu ao Estado "que coincida coa vacina da gripe". Respecto a unha dose de reforzo para aqueles vacinados con Jansen -monodose-, o conselleiro apuntou que "de momento non está contemplado" e dubida, ademais, "de que se tome esa decisión de forma inmediata". Presencialidade na Primaria, non máis de 60% Aliás, o conselleiro fixo fincapé en que o obxectivo nas citas de Atención Primaria é estabelecer non máis de 60% de presencialidade e 40% de citas telefónicas. Sobre as manifestacións convocadas en Vigo para a próxima semana por diferentes colectivos sanitarios e sociais en contra dos recortes na Atención Primaria, Comesaña insistiu en que é "momento de estar orgullos e satisfeitos" co sistema galego de saúde. "Pasados os peores momentos, volven os discursos vitimistas", afirmou o conselleiro, para quen "falar de recortes ou privatización na Atención Primaria de Vigo é demagóxico". Unhas afirmacións que chegan na mesma semana en que o Goberno da Xunta incidiu -culpando ao Estado- no colapso na Primaria e a falta de persoal e a existencia de listas de agarda. Comesaña recalcou que lles gustaría ter máis médicos, "pero non os hai", insistiu, afirmando que para solucionar o problema da Primaria hai que traballar no ámbito da formación.


Summary: Unha delegación das independentistas encausadas reuniuse co secretario de Organización de EU.

As 12 independentistas encausadas na Operación Jaro e para as que a Fiscalía da Audiencia Nacional pide penas de prisión por máis de cen anos continúan coa súa rolda de xuntanzas e contactos con axentes políticos, sindicais e sociais. Unha delegación das encausadas reuniuse co secretario de Organización de Esquerda Unida, á que informaron da situación do proceso e das diferentes medidas e campañas de denuncia do mesmo. "Sugerimos a esta formaçom a assunçom de compromissos públicos e institucionais em chave de denúncia do juízo político contra 12 independentistas.". O secretario de Organización, Rubén Pérez, denunciou nas redes sociais "a brutalidade das penas, as propostas delirantes de fiscalía e a construción dun relato falsario sobre unha inexistente RG non pode quedar no silencio e na indiferenza".


Summary: O secretario de Organización admite importantes diferencias mais di que se vai negociar "até o final".

Pablo Echenique, secretario de Organización de Podemos, afirma que as negociacións entre o seu partido e En Marea para chegar a un acordo para as eleccións galegas non están rotas mais recoñece que teñen difícil avance. Admitiu que a fórmula xurídica de concorrencia é o principal escollo mais apelou á "creatividade infinita" para solventalo. Por iso, puxo sobre a mesa unha opción intermedia: a coligazón á catalá, é dicir, integrar partidos dentro dun partido. Hai de prazo até esta medianoite para acadar un acordo. "Non estivemos negociando até as 2 da madrugada para dar isto por roto", dixo. Echenique dixo que Podemos dixo cesións importantes durante todo este proceso, nunha negación da "falta de xenerosidade" que lle achacan desde as marés ao partido morado, mais que non houbo posibilidade de chegar a acordo. Hai diferencias importantes, asegura, mais considera que se debe facer todo o posíbel para atinxir un acordo.


Summary: O Partido Popular defende unhas contas que sostén que van "consolidar a recuperación" económica. En Marea, PSdeG e BNG critican a "soberbia" de non aceptar propostas da oposición e consideran que os orzamentos non dan resposta ás principais necesidades e preocupacións da sociedade galega.

O PP fixo valer a súa maioría na Cámara e aprobou os orzamentos da Xunta para 2018 após rexeitar por volta de 1.300 emendas da oposición. As contas para 2018 medran en 2,9% até 9.487 millóns. En Marea, PSdeG e BNG criticaron a "prepotencia" e "soberbia" do grupo popular por non ter en conta as súas propostas. Son estes os orzamentos que Galiza precisa? En Marea, PSdeG e BNG coinciden en que non. "Rutineiros", "continuístas", "decepcionantes", "restritivos"... son algúns dos adxectivos empregados para cualificalos ao longo do debate das contas. Por contra, O conselleiro de Facenda, Valeriano Martínez, ten defendido que estes son os orzamentos para "consolidar a recuperación". Non o ve así a oposición, para os que O conselleiro de Facenda, Valeriano Martínez, avanzou que estes son os orzamentos para "consolidar a recuperación". Luis Villares (En Marea) criticou uns orzamentos para 2018 que considera que sirvean para o "desmantelamento do público", e "xerarán en 2018 máis pobreza e desigualdade". Para Fernández Leiceaga (PSdeG) as contas non teñen ambición e mostran que o goberno galego "non está preparado" para facer fronte aos problemas e retos da sociedade galega. Para a portavoz do BNG, Ana Pontón, os orzamentos carecen de ambición de país e son do gosto do "centralismo" de Rajoy e Montoro, o que se traduce nunha política subordinada que se traduce en situacións como as peaxes da AP9 ou un sistema de financiamento que prexudica Galiza. Mobilización ás portas asdaMentres no interior do Parlamento se debatían os orzamentos, ás súas portas decorría unha concentración de delegados e delegadas da CIG-Saúde, CIG-Ensino e CIG-Administración para manifestar o seu rexeitamento a unhas contas que, sosteñen, avanzan no desmantelamento dos servizos públicos, consolidan a perda de persoal e non permiten a recuperación de ningún dos dereitos laborais, salariais e sociais perdidos.


Proxectos nunha mesma localización durante case toda a metraxe adoitan ser sinónimo de aforro de custos, pero tamén poden ser pura decisión creativa. Non sempre funcionan, pero cando o fan convértense ipso facto en prodixios, mestura perfecta de guión, dirección de actores, estilo e ton. Clásicos exemplos son 12 homes sen piedade, A soga ou O anxo exterminador. Nos últimos tempos converteuse nun subxénero do "máis difícil aínda": The Guilty nun centro de chamadas, The Man from Earth nunha casa, Saw nun baño, Locke nun coche, Buried nun cadaleito e, agora, Mass na habitación dun centro social. Mass / Fran Kranz / EUA / 2021 / 110 min. Fran Kranz, máis coñecido por interpretar ao 'fumeta' da enxeñosa A cabana no bosque, debuta na dirección cunha equilibrada peza en tres actos de colleita propia. Durante a primeira media hora coñecemos o lugar onde se vai producir un encontro entre dúas parellas. Kranz descobre espazos cun par de planos/contraplanos xerais exquisitos que insinúan que non estamos ante ningún conformista convencional. Denota sempre unha intención narrativa na realización. O escenario é un espazo pulcro e ordenado. Case aséptico. Rostros amábeis invitan á cordialidade e apenas un certo nerviosismo da encargada, xunto unha breve conversa dunha das parellas, espallan un halo de intriga ao asunto. Cando chega a outra parella hai algo que non cadra nos comportamentos, nas facianas, nas pausas, nas miradas... Dosificando a pouquiños chegamos ao quid da cuestión xusto na metade do filme. Unha vez sabemos de que vai todo, xa estamos enganchados até o demoledor final. Preparen os panos. Durante máis dunha hora escoitamos, sen flash-backs, un relato a retrincos que reconstrúe, con anécdotas e recordos, como eran os fillos das parellas, mortos ambos por diferentes motivos. Un furacán de emocións vaise alternando durante o relato nun impresionante rexistro dos catro protagonistas, en especial Ann Dowd e Martha Plimpton. A priori pode parecer un simple filme arredor da empatía e o perdón con, iso si, excelentes interpretacións; pero é moito máis. Kranz introduce unha crítica seria e contundente contra a política de armas dos EUA sen dar leccións de moralidade, pero tocando a fibra sensíbel onde máis lles doe: un dos tantos masacres perpetrados por adolescentes armados nun colexio. Tamén introduce grandes doses de sororidade entre as nais, unhas nais que criaron fillos tan diferentes e que, malia todo, conseguen atopar un punto de encontro que as une. Foi, sen dúbida, un dos grandes esquecidos nos Oscar.


Summary: O conselleiro confirmara esta mañá que a Galiza recibira parte dos viais investigados pola UE.

A Galiza recibiu vacinas procedentes do lote de AstraZeneca que está a ser investigado e que levou a países da Unión Europea como Austria ou Dinamarca a suspenderen temporalmente a súa inoculación. Confirmouno esta sexta feira o conselleiro de Sanidade, Julio García Comesaña, na rolda de prensa posterior á xuntanza que mantivo o subcomité clínico para avaliar a situación epidemiolóxica de cada concello. Porén, a Consellaría remitiu este serán un comunicado asegurando que, após contactar coas persoas que recibiran a vacina, non se rexistrou "ningunha reacción grave". "O lote chegou á Galiza o pasado día 12 de febreiro e administrouse seguindo o Plan Galego de Vacinación que incorpora dous sistemas de seguimento: a trazabilidade que identifica o lote da vacina e a persoa á que se lle administra e o programa de farmacovixilancia estabelecido para este tipo de vacinas, a través do cal se comunican, rexistran e estudan as posibles reaccións adversas, das que se fai seguimento", sostivo o departamento de Sanidade. O conselleiro xa dixera a primeira hora da mañá que seguirá as recomendacións das autoridades competentes: "Nin a Axencia Española do Medicamento nin a Europea recomendaron inmobilizar o lote ou suspender a vacinación. Non faremos nada diferente do que digan, e, se mudan de criterio, adaptarémonos". Cómpre lembrar que a Axencia Europea do Medicamento avaliou esta quinta feira a seguridade da vacina de AstraZeneca: "Os beneficios seguen a superar os riscos, e non hai indicios de que os trombos e coágulos sanguíneos sexan un efecto secundario", sostivo o organismo, nun comunicado. A Xunta, de momento, seguirá a administrar estes viais ás persoas de entre 50 e 55 anos. De feito, na quinta feira celebrouse na Cidade da Cultura de Compostela unha "proba piloto" de vacinación a un milleiro de persoas.


Summary: Choque na cabeza da terceira categoría entre dous históricos do fútbol.

O Real Club Deportivo da Coruña ocupa a décimo segunda posición na clasificación histórica da Primeira División, con 1.843 puntos obtidos en 46 tempadas na elite. O Rácing de Santander, a décimo quinta con 1.415 en 44 anos. Mais, por circunstancias do fútbol, este duelo propio da máxima categoría desenvolverase hoxe (Riazor, 20.30 horas) nun marco con moito menos glamour, a Primeira RFEF. Sumidos nun pozo impropio de entidades da súa traxectoria, ambos os conxuntos aspiran a reverdecer vellos loureiros logrando o ascenso á Segunda División, meta común para a que a principios de tempada compartían tanto o favoritismo como a aspiración de finalizar na primeira posición, a única que dá acceso directo á categoría de prata sen pasar polo sempre impredecíbel play-off. Logo de 22 partidos xogados -21 no caso dos verdibrancos-, o Dépor é líder con cinco puntos de vantaxe sobre o Rácing, mais a solidez que caracterizou os futbolistas dirixidos por Borja Jiménez até este momento diluíuse no mes de febreiro, no que caeu derrotado en ambos os compromisos que disputou. Por iso, 'o xogador número 12', a afección, mobilizouse durante as xornadas previas para ateigar Riazor e contribuír así co seu alento a que o equipo recupere o ritmo gañador que o definiu até o de agora. Deste modo, sería sorprendente que no coliseo branquiazul non se congregasen un mínimo de 20.000 almas. Mala combinación: seca de goles contra 'catenaccio' Detrás das dúas derrotas deportivistas nos últimos dous partidos estivo, ademais de puntuais desaxustes na defensa, a incapacidade de materializar as ocasións de gol creadas. Por iso, será fundamental que os Miku, Noel, Williams e compañía exhiban a súa mellor versión ante un Rácing de Santander que, como o Deportivo, conta cun adestrador moi novo, pero a diferenza de Borja Jiménez, Guillermo Fernández Romo é un técnico que aposta por construír desde a defensa, articulando desde esa liña unha proposta futbolística ultraconservadora que linda co case desaparecido catenaccio italiano. Case 100 anos de enfrontamentos A longa historia dos duelos entre coruñeses e santanderinos remóntase até o 10 de abril de 1932, cando os branquiazuis caen derrotados por 4-1 no partido de ida dos dezaseisavos de final da Copa do Presidente da República, hoxe Copa do Rei. Contra prognóstico, unha semana máis tarde, en Riazor, o Dépor foi quen de remontar a eliminatoria gañando 5-0 (goles de Triana, Diz e Paco León en tres ocasións) nun choque que durante moitos anos foi considerado como un dos mellores encontros na historia do club. Poucos anos máis tarde, o 20 de outubro de 1940, o Deportivo asinou a que até o de agora e a súa máxima goleada ante o Rácing: 7-0 nun duelo que supuxo o debut na Coruña do dianteiro internacional Elicegui e a última gran malleira deportivista en máis de 50 anos, concretamente até 1997. Hai xa un cuarto de século, e da man do brasileiro Djalminha, que fixo gala da súa malhumorada xenialidade deixando o equipo con dez tras agredir un rival logo de marcar un penalti de panenka, o Deportivo venceu por un contundente 4-1.


Summary: O peronismo sempre volta en Arxentina. Nunca o dean por derrotado. Acaba de voltar a ocorrer: nas eleccións primarias deste domingo 11A, o dueto Alberto Fernández-Cristina Fernández de Kirchner venceu con inusitada contundencia a candidatura do actual presidente, o neoliberal Macri. O taboleiro de marcas —47% face 32%—preanuncia o retorno do kirchnerismo nas presidenciais de outubro.

Unha eventual derrota de Macri, máis que probábel a teor dos resultados dunhas primarias que na práctica funcionan como a primeira volta das presidenciais de outubro, confirmaría a tendencia apuntada nas eleccións mexicanas: voltan os ventos progresistas a América Latina e comezan a albiscarse signos de esgotamento no campo neoliberal. A desastrosa situación da economía, que golpea con forza os sectores populares, está detrás da inapelábel, e sorprente polo avultado do resultado, derrota do macrismo. Mais, que son as primarias? Son o proceso en virtude do cal as e os eleitores (e non as e os militantes) seleccionan as candidaturas dos partidos. Cunha particularidade que as torna nunha sorte de macroinquérito que cobre todo o censo nacional: nelas o voto é obrigatorio. Neste caso, a aproximación do test aos resultados de outubro é cuase total, pois quer no campo do macrismo quer no do peronismo só se apresentaron como candidatos os oficiais. O corpo electoral puido, pois, mostrar con absoluta precisión cales son as súas preferencias para as presidenciais. E aí as noticias son tan más para Macri que o ticket Alberto Fernández-Cristina Fernández até podería conseguir en outubro a vitoria en primeira volta se repetiren os resultados (co 45% dos votos, segundo a lei electoral arxentina, a lista gañadora obtén automaticamente a presidencia da República). Mais, que son as primarias? Son o proceso en virtude do cal as e os eleitores (e non as e os militantes) seleccionan as candidaturas dos partidos Nunha primeira valoración dos resultados, Cristina Fernández de Kirchner —o emblema número un da campaña peronista, embora non ser ela a candidata presidencial—interpretou así o veredito das primarias: "Moitas arxentinas comprenderon que as cousas deben mudar. Así como estamos non estamos a vivir ben. En grande parte, as arxentinas e os arxentinos deixamos de ser felices. Son demasiadas as dificuldades e as tensións que enfrontamos". Na súa alocución perante unha multitude congregada en Bos Aires diante dos cuarteis xenerais da coalición Frente de Todos —abigarrada plataforma en que se acha desde o Partido Justicialista até os restos do Partido Comunista—, Alberto Fernández, presidente virtual da Arxentina após estes resultados, afirmou emocionado que coa súa victoria deste 11A "as arxentinas e os arxentinos comezamos a construír outra historia". Cal foi a clave do triunfo peronista? A xuízo de Fernández, que o electorado partillou o discurso da Frente de Todos: apoio ao ensino público en contraste cos recortes macristas, derrogación da reforma laboral, respaldo á pequena e mediana empresa e restitución dos dereitos das persoas pensionistas. "Entenderon [as electoras] que na Arxentina imos construír un país distinto, un país onde o sistema federal [o goberno central] funcione, onde todos teñan a posibilidade de medrar e desenvolverse no lugar en que naceron. Arxentina vai ter un lugar onde gobernen 24 gobernadores cun presidente", dixo este profesor de Dereito Penal da Universidade de Bos Aires nado en 1959. A derrogación da reforma laboral e a restitución dos dereitos das persoas pensionistas, no corazón da proposta da Frente de Todos "Non vimos aquí para restaurar un réxime", dixo para escorrentar os temores de segmentos do electorado progresista non declaramente peronistas. "Vimos para criar unha nova Arxentina, que tome en conta as mellores experiencias, que poña fin a este tempo de mentiras e lle dea aos arxentinos un horizonte de futuro", dixo. "Na Arxentina de hoxe rematou o conceito de vinganza e de calquera cousa que nos divida", arengou. Por súa parte, o rostro de Macri, o candidato favorito dos mercados, era o da derrota. Tentou transmitir a idea de que a remontada é posíbel, mais a diferenza é tan brutal que ninguén na candidatura Juntos por el Cambio acredita que sexa posíbel. Macri, enfadado co mundo, mostrou a súa irritación por que as empresas demoscópicas se empeñasen até o último minuto en dar a entender que había partido por xogar. Os resultados revelan que non: mesmo na provincia de Buenos Aires, María Eugenia Vidal, a candidata macrista, un dos maiores activos do campo neoliberal, foi varrida polo ex ministro de Economía, o carismático Áxel Kicillof, quen ficou á beira de 50% dos sufraxios fronte a 32% da súa rival.


League of Legends, o arquicoñecido videoxogo, cumpre 10 anos como referente dos xogos en liña. Un ano tan especial na súa historia que se culminou cun dos campionatos mundiais máis intensos e abertos dos últimos anos. Si, escoitaron ben, campionato mundial, xa que unha das facetas máis importantes do xogo é a competición, unha competición entre equipos de todas as partes do mundo compostos por 5 xogadores titulares apoiados por un corpo técnico e xogadores suplentes que conforman o equipo ao completo.Cada ano desde o seu lanzamento, o LoL (siglas para League of Legends) gozou dunha tempada tanto para xogadores casuais como para competidores ao máximo nivel. A estruturación é moi similar á dun deporte tradicional, unha liga composta por clubs que se enfrontan entre eles ao mellor de unha partida con ida e volta, mais coa excepción de que os clubs que a compoñen proveñen de calquera parte das rexións nas que se divide a escena competitiva e non só dun país. Sería algo similar á Liga de Campións da UEFA. As máis importantes e que demostran máis nivel historicamente son Europa, América do Norte, Corea do Sur e a China. Son as maioritarias e as que aportan máis equipos aos Worlds (nome oficial que recibe o campionato mundial), 3 equipos cada unha.Corea é a rexión con maior dominio, a que conquistou maior número de títulos mundiais (5, todos eles consecutivos dende o 2013, temporada 3, até o 2017, temporada 7), mais neste 2019 as sensacións foron diferentes. Os equipos europeos están no seu ano de maior nivel, logo de gañar por segunda vez na historia un torneo internacional como é o MSI (Mid Season Invitational), único torneo internacional que se leva a cabo ao longo da tempada ademais do mundiais que a clausuran. G2 Esports, o club español fundado polo madrileño Carlos "ocelote" Rodríguez alzouse neste mes de maio co título intercontinental logo de moitos anos de éxito na liga rexional europea.A súa andadura esta temporada rematou finalmente o pasado 10 de novembro cun segundo posto na final do Mundial contra os campións da rexión da China. Foi un partido bastante agridoce, xa que a afección europea contaba co mellor equipo posible para levantar a Copa do Mundo, un equipo que quedou a nada de subir un chanzo máis na historia dos deportes electrónicos. Dende logo que o próximo ano o tentarán de novo.


Summary: O ente ferroviario entende que a normativa europea que esixiría unha avaliación de riscos diferente "non era aplicable no momento do accidente" e que tampouco "existe consenso" entre os expertos sobre se o era ou non.

Adif recorre a imputación do seu ex-director de Seguridade na Circulación, Andrés Cotabitarte, investigado por presuntos delitos de homicidio e lesións no accidente de Angrois. O presidente do ente ferroviario, Juan Bravo, confirmouno este xoves nunha visita a Vigo e xustifica o recurso ao considerar que "nin xurídica nin tecnicamente era aplicable no momento do accidente a normativa europea que esixiría unha avaliación de riscos distinta da que se fixo", ademais de aclarar o xestor que aínda que se aplicase ese regulamento ao que se fai referencia no auto xudicial, a análise de riscos que se efectuou respectaba esta norma comunitaria. Adif cre que "nin xurídica nin tecnicamente era aplicable no momento do accidente a normativa europea que esixiría unha avaliación de riscos distinta da que se fixo" Alén disto, Adif alega tamén que "non existe consenso" entre peritos, xuristas, as partes que comparecen e as distintas autoridades de seguridade europea sobre se a normativa "é aplicable ou non". Por iso, discrepa de que poida ser "evidente", como di o xuíz, "o incumprimento" desta normativa, xa que a súa "vixencia e aplicabilidade é sumamente difusa". E por todo, decide recorrer a decisión de citar como investigado a Cortabitarte, cargo da empresa pública que non avaliou o risco da curva da Grandeira malia autorizar previamente que se desconectase o sistema de freado automático nos trens. Foi citado como presunto responsable de 80 delitos de homicidio e lesións por impurdencia. No sinistro da curva de Angrois o maquinista do tren Alvia, Francisco José Garzón, tamén imputado polos mesmos delitos, despistouse e descarrilou ao non frear a tempo antes da primeira curva de entrada a Santiago sen que houbese activo ningún sistema de seguridade que evitase ou paliase o seu despiste, o que xeraba un elevado risco de accidente. Logo de que o segundo xuíz instrutor que ten a causa, Andrés Lago Louro, tentase pechala e xulgar só o maquinista, a Audiencia Provincial da Coruña ordenoulle o pasado maio reabrila e analizar mellor se Adif tratara como debía o risco existente na curva. Logo de recibir varias peritaxes, o instrutor considerou "evidenciado" que esa "análise integral do risco" era "necesaria" e "non se fixo" e atribúe a Cortabitarte esa responsabilidade como director de Seguridade. Por iso, a través dun auto do pasado 10 de marzo citouno a declarar no xulgado de Santiago. "Non é Adif quen autoriza a posta en servizo dunha liña, senón a Dirección Xeral de Ferrocarrís do Ministerio de Fomento" Juan Bravo presidente de Adif, afirmou este xoves que este organismo recorreu o auto de imputación porque era a súa "obriga" e lembrou que Cortabitarte é "traballador de Adif" e que foi "responsable de seguridade no momento previo ao accidente". "Desde Adif recorremos o auto porque entendemos que era a nosa obriga", insistiu. No recurso arguméntase, entre outras cousas, que "non é Adif quen autoriza a posta en servizo dunha liña, senón a Dirección Xeral de Ferrocarrís do Ministerio de Fomento", e engade que "non corresponde á Dirección de Seguridade na Circulación realizar unha avaliación integral dos riscos nin ostentar a responsabilidade global da xestión da seguridade". Cortabitarte tamén presentou recurso á súa imputación e responsabilizou outros departamentos de Fomento O propio imputado, Andrés Cotabitarte, tamén presentou un recurso ante a Audiencia Provincial da Coruña a través do seu avogado no que solicita que non se produza a súa comparecencia prevista para o vindeiro 4 de abril mentres non se resolva esta apelación, na que se argumenta tamén que o director de Seguridade non era responsable das actuacións que lle atribúe o xuíz instrutor, Andrés Lago Louro. Segundo a argumentación de Cortabitarte, non era responsabilidade súa avaliar a seguridade da liña nin autorizar a súa apertura, senón da consultora pública Ineco e da Dirección de Ferrocarrís de Fomento, respectivamente


Summary: Hoxe a luz custa na tarifa regulada, de media, 273,3% máis que hai xusto un ano.

O prezo media da luz para os clientes de tarifa regulada vinculados ao mercado ao por maior volve subir nesta cuarta feira, cunha repunta de 19,4% a respecto desta terza, para ficar nos 436,25 euros por megawatt e hora (euros/MWh), rexistrando así un novo máximo desde a entrada en vigor do tope ao gas, segundo os datos provisionais do Operador do Mercado Ibérico de Enerxía (OMIE). Este prezo é o resultado de sumar a media da poxa á compensación que pagará a demanda ás centrais de ciclo combinado pola aplicación da 'excepción ibérica' para topar o prezo do gas para a xeración de electricidade. Desta maneira, o prezo da luz abonado polos beneficiarios da medida rexistrará un novo nivel máximo, o segundo consecutivo após os 365,33 euros/MWh da terza feira, desde que entrou en vigor a mediados de xuño o mecanismo. O custo é 273,3% superior ao do 24 de agosto de 2021, hai xusto un ano, cando ficaba na contorna dos 116 euros/MWh. Na poxa, o prezo medio da luz no mercado, o denominado pool, situouse para esta cuarta feira en 186,95 euros/MWh. O prezo máximo rexistrarase entre as 22 e as 23 horas, con 236,79 euros/MWh, mentres que o mínimo para a xornada, de 140,07 euros/MWh, darase entre as 17 horas e as 18 horas. A este prezo do pool súmase a compensación de 249,3 euros/MWh ás gasistas que ten que ser abonada polas persoas consumidoras beneficiarias da medida, as consumidoras da tarifa regulada (PVPC) ou as que, a pesar de estaren no mercado libre, teñen unha tarifa indexada. Iberdrola volve ao banco de acusados: a Audiencia Nacional enxuíza a eléctrica por manipular o prezo da luz Suba xeneralizada Este encarecemento da luz prodúcese cuns niveis do prezo do gas TTF nos Países Baixos, de referencia no mercado europeo, en niveis máximos, impulsados, principalmente, polo anuncio de Gazprom de cortar a partir do 31 de agosto e durante tres días o bombeo de gas a Alemaña. Nesta terza o MWh de gas natural cotizaba por baixo dos 270 euros, logo de achegarse na segunda aos 290 euros. En ausencia do mecanismo da 'excepción ibérica' para limitar o prezo do gas para a xeración de electricidade, o prezo medio no Estado español sería duns 502,11 euros/MWh, o que supón 65,86 euros/MWh máis que coa compensación para os clientes da tarifa regulada, que pagarán así 15% menos de media. Os prezos do mercado eléctrico para esta cuarta feira no resto de países europeos tamén se asoman a niveis máximos. No caso de Francia fica por riba dos 645 euros/MWh, mentres que en Alemaña supera os 624 euros/MWh e en Bélxica supera os 611 euros/MWh. Bruxelas aproba a "excepción ibérica" O 'mecanismo ibérico', que entrou en vigor o pasado 15 de xuño, limita o prezo do gas para a xeración eléctrica a unha media de 48,8 euros por MWh durante un período de doce meses, cubrindo así o próximo inverno, período no que os prezos da enerxía son máis caros. En concreto, a 'excepción ibérica' fixa unha senda para o gas natural para xeración de electricidade dun prezo de 40 euros/MWh nos seis meses iniciais, e posteriormente un incremento mensual de cinco euros/MWh até a finalización da medida. A vicepresidenta terceira do Goberno español e ministra para a Transición Ecolóxica e o Reto Demográfico, Teresa Ribera, estimou a semana pasada que a 'excepción ibérica' supuxo un aforro de 1.383 millóns de euros para as persoas consumidoras nos seus dous meses de vixencia. Ribera indicou que esta cifra representa un aforro de 22 millóns de euros diarios desde a entrada en vigor do mecanismo.


Summary: A Fiscalía da Audiencia Nacional reclama dez anos de cárcere para cada un dos militantes da asociación antirrepresiva

A Fiscalía da Audiencia Nacional vén de solicitar 10 anos de cárcere para os militantes da asociación antirrepresiva Ceivar, Ugio Caamanho, Iria Calvelo e Afonso García. A acusación demanda para cada un deles catro anos por facer parte de Ceivar e outros seis por participar en tres actos de recibimento de presos políticos. No caso de Caamanho, solicita catro anos por estar presente no acto de homenaxe organizado após a súa saída do cárcere. Ugio Caamanho non puido rematar o seu alegado final diante da sala ao ser expulsado polo maxistrado da Audiencia Nacional, Alfonso Guevara. Aínda así, Caamanho, en declaracións a Nós Diario, considerou que "o xuízo serviu para visualizar a pretensión de suprimir o dereito á defensa e nese sentido conseguimos que quedase clara a cuestión e que non pasase por un xuízo penal ordinario". Ao tempo, destacou que "no que respecta a Ceivar, é evidente de que se trata dunha entidade en defensa dos dereitos civís".


Summary: En Marea continuará a ter un único portavoz orgánico, Luís Villares. Na votación de maior alcance do plenario, a emenda de Recuperar En Marea apenas alcanzou 209 apoios, fronte aos 241 votos que respaldaron a opción do relatorio oficial. Decae, por tanto, a portavocía colexiada, paritaria e rotatoria que defendían Anova, Podemos Galicia, Esquerda Unida e a Marea Atlántica do ausente Xulio Ferreiro.

241 votos a favor da continuidade dunha única portavocía para En Marea (a de Luís Villares). 209 a prol dunha portavocía colexiada, paritaria e rotatoria, a se renovar cada seis meses. Ese é o resultado da votación chave deste plenario. A medición das forzas de cada un dos segmentos organizados deita un score de 53,5 por cento contra 46,5 por cento. Villares salva a súa lideranza, mais faino de forma axustada e nun plenario claramente marcado pola baixa participación, a inferior de todas as citas asembleares da confluencia. En realidade, o grupo dirixente só ten o apoio declarado de 10 por cento do censo de inscritos e inscritas (241 votos face 2.400 persoas con direito a participar). En todo caso, Villares gaña algo moi importante en política, tempo, e pode preparar os seguintes embates desde a lexitimidade que lle dá ter gañado este pulso. No debate da súa emenda á totalidade ás teses organizativas, a corrente crítica reiterou o seu coñecido argumento de que a portavocía de Villares non é tal, senón que na práctica é "unha secretaría xeral", do mesmo modo que o "partido instrumental" -a fórmula xurídica en que se ten materializado a confluencia- non sería tal e si un "partido máis". Por súa parte, o grupo dirixente argüíu, por boca da viceportavoz Ana Seijas, que a actual Coordenadora (Executiva) se limita a executar as funcións e as orientacións políticas deseñadas polo Consello (máximo órgao entre plenarios), de xeito que en ningún caso se pode asimilar a portavocía a unha secretaría xeral. Seijas razoou que a portavocía actual xa é paritaria ("temos dúas viceportavocías") e colexiadas (o funcionamento sería horizontal e non hierárquico). Ao único que non lle vía sentido era a incorporar unha rotación pautada cada seis meses. A incorporación dese criterio tería suposto a saída de Villares da dirección. O ex xuíz evítaa cunha vitoria orgánica que en parte cabía agardar após unha parte considerábel do conglomerado opositor (Esquerda Unida e Podemos Galicia) ter feito un chamado explícito a non participar na asemblea.


Summary: A Consellería de Economía confirma que a condición de proxecto clave industrial que lle dera o Executivo de Feijóo -e que lle facilitaba moito os trámites á empresa mineira- xa non é tal, pero insiste en que a DIA podería seguir vixente de presentarse outra iniciativa.

Edgewater non se rende e segue loitando polo polémico proxecto de Corcoesto. A lúa de mel entre Xunta e empresa mineira rematou cando, o pasado mes de marzo, o Goberno galego deu en frear o proxecto apoiándose en motivos económicos. A postura pública da compañía canadense é que "segue traballando co Goberno para desbloquear o potencial do proxecto aurífero", pero en realidade leva tamén a cabo unha batalle legal -e incluso mediática- contra o Executivo de Núñez Feijóo, que puxera unha alfombra vermella a unha enorme mina a través de normativas e benefcios que a presión social acabaron por botar abaixo. A Xunta confirma que o proxecto de Corcoesto perde a condición de "industrial estratéxico" que facilitaba os trámites á multinacional A última prebenda que se lle escapa a Mineira de Corcoesto -filial da multinacional canadense no país- é a declaración do pretendido proxecto como "industrial estratéxico", ese polo que non quedaria suxeito á licenza urbanística municipal, acadaría "prevalencia sobre outras utilidades públicas" e lle permitiría realizar todos os trámites -tamén as expropiacións- por vía de urxencia. Unha figura que lle tería facilitado o traballo no caso de que se recuperase o proxecto pero que o mesmo IGAPE denunciara que non cumpría os requisitos. Nin contribuía á expansión significativa do tecido industrial galego, non garantía un mínimo de 250 empregos directos e non implicaba a consolidación destes. Agora, a Consellería de Economía e Industria confirma que a declaración de proxecto industrial estratéxico xa non é tal. "Na mesma resolución na que se denega a aprobación do proxecto de explotación da mina de Corcoesto advírtese de que a denegación da aprobación do proxecto comporta a perda sobrevida do obxecto do procedemento para a declaración do proxecto como estratéxico", confírmalle por escrito a Xunta a Antón Sánchez, deputado de AGE. Un proxecto "indusrial estratéxico" non quedaría suxeito á licenza urbanística municipal e podería realizar as expropiacións por vía de urxencia En canto á Declaración de Impacto Ambiental (DIA), a Xunta xa ten confirmado que segue vixente ata 2017 malia que o proxecto foi cancelado. Contradí o criterio do Valedor e coincide co da empresa e do Concello de Cabana, que din buscar socios para relanzar a explotación. Na mesma carta dirixida agora a AGE, a Consellería de Economía insiste en que a DIA "deixa de ter efecto" para a iniciativa cancelada, pero aclara -de novo- que "no suposto da presentación doutro proxecto, sobre a vixencia ou validez da DIA debe pronunciarse o órgano competente nesta materia, a Secretaría Xeral de Calidade Ambiental da Consellería de Medio Ambiente, Territorio e Infraestruturas". Xa que logo, non é descartable que se lle conceda esta declaración a outro novo proxecto. Abondaría con reavaliala. A Xunta insiste en que a DIA en caso de que se presentase outro proxecto podería ser reavaliada Que a cualificación de "proxecto industrial estratéxico" xa non sexa tal pon en máis dificultades a Edgewater, xa que, tal e como aclara a plataforma Salvemos Cabana, suporíalle ter que cumprir con máis requisitos e impediríalle levar a cabo a súa idea tan axiña como pensaba e sen tantas vantaxes burocráticas. Aínda así, desde o colectivo insístese en que "hai que seguir alerta", xa que as intencións da mineira canadense seguen centrándose en Corcoesto, en conseguir solvencia financeira e en levar a Xunta ata o final cos seus recursos á denegación do permiso. Ademais, e tal e como advirten, que Arias Cañete se converta en comisario de Enerxía na UE sería outro atranco máis na loita contra a minería destrutiva en Galicia.


Summary: Empeza este sábado "un proceso de reflexión colectiva" e non descarta cambios orgánicos e políticos. Rexeita botar a culpa dos resultados a outros partidos e espera que "o resultado doutros contribúa a debilitar o PP". "Estamos nunha situación moi difícil", recoñece.

Cambiando un chisco o discurso do BNG domingo á noite, Guillerme Vázquez, voceiro nacional, recoñeceu que os resultados da súa formación nos comicios autonómicos foron "malos sen paliativos" logo da reunión da Executiva Nacional . O portavoz recoñece que o descenso en cinco escanos coloca o Bloque "nunha situación moi difícil", polo que anunciou a convocatoria para o vindeiro sábado dun Consello Nacional e a a apertura dun "proceso de reflexión colectiva amplo e profundo que nos permita mudar o que sexa necesario para mellorar como organización e volver contactar cos cidadáns". Xa que logo, non descarta nin tan sequera cambios orgánicos e/ou políticos. "Os resultados son malos sen paliativos e estamos nunha situación moi difícil" Guillerme Vázquez confirmou tamén que Francisco Jorquera será o voceiro do BNG no Parlamento. E ante os resultados obtidos este domingo, que cualifica de "moi malos", di que "o BNG ten a súa liña propia que vai seguir defendendo" ainda que cumpra "un periodo de reflexión". Preguntado por un posible entendemento con Beiras, o voceiro nacional do Bloque afirma que "os camiños do señor son inescrutábeis". Ademais, preguntado polos xornalistas sobre se o BNG responsabiliza a Beiras dos malos resultados da formación nacionalista, logo dun polémico discurso na noite electoral, o voceiro nacional aclarou que "en ningún caso". "Nós aceptamos o resultado e agora temos que procurar mellorar para recuperar a confianza da xente. Agardamos que o resultado doutras formacións sirva para contribuír a debilitar a situación de crise na que nos ten metido o PP, os mercados e a señora Merkel". "Ábrese unha travesía no deserto na que debemos tomar decisións coa cabeza fría" Do mesmo xeito, Vázquez asegurou que o BNG vai tomar "humildemente nota" do resultado. "Pedimos desculpas polo que poidemos ter feito mal. Ábrese unha etapa moi difícil, unha travesía no deserto na que debemos tomar decisións coa cabeza fría e tentando superar a situación na que estamos", dixo con rotundidade, facendo autocrítica e prometendo cambios. "Galiza corre o risco de camiñar cara á irrelevancia mentres Cataluña e Euskadi reafirman o seu perfil" O portavoz nacional reiterou os parabéns tanto ao PP como ás restantes organizacións polos seus resultados, lembrando que o PP ten a maioría dos escanos "pero non a maioría do apoio social porque a maioría dos galegos e galegas non referendaron as súas políticas". Neste sentido, advertiu que agoira tempos moi duros no político, no social e no económico, un contexto no que "Galiza corre o risco de camiñar cara á irrelevancia mentres Cataluña e Euskadi reafirman o seu perfil e si terán o seu peso específico". Guillerme Vázquez tamén aproveitou para volver agradecer á militancia o traballo feito durante a campaña; aos milleiros de galegos e galegas que depositaron a súa confianza no BNG; ao conxunto dos candidatos e nomeadamente a Francisco Jorquera "por terse deixado o mellor de si mesmo neste proceso". "Usaremos esa forza que nos deu o pobo para seguir facendo frente ás políticas de Feijóo. Seguiremos apostando polo cambio profundo, por un modelo antagónico ao que representa o Partido Popular", concluíu.


Summary: Máis dun cento de persoas percorren os 10 km entre Vilela de Entrecruces (Carballo) e a Fervanza de Castriz (Santa Comba) para defender o medio rural fronte a un proxecto "depredador".

Máis dun cento de persoas tomaron parte este domingo na andaina convocada pola plataforma 'Non eólicos Bustelo-Campelo-Monte Toural' para mostrar o rexeitamento ao "megaparque" eólico que se vai construír en Bergantiños e Xallas. Numerosas persoas agardaban os camiñantes no punto de chegada, na Fervenza de Castriz, en Santa Comba, para tomar parte nun xantar popular e actividades culturais e reivindicativas. Até chegar aí, as e os camiñantes tiveron que percorrer os dez quilómeros que hai desde Vilela de Entrecruces, en Carballo. É o segundo ano que se convoca esta marcha, que pretende dar visibilidade á loita veciñal contra os proxectos de construír parques eólicos en Bustelo, Campelo e Monte Toural. Tres proxectos, denuncian, que é un mesmo "megaparte" que se 'trocea' para salvar trabas administrativas e de control. Alertan, ademais, de que é un proxecto que traerá prexuízos e consecuencias negativas para a economía agrogandeira e o medio ambiente. Nesta iniciativa colaboraron tamén diferentes colectivos da comarca, como a Asociación Cultural e Veciñal A Fonte Salgueira, Regueifeiras Patateiras de Coristanco, Asociación de Mulleres Rurais Airiños do Xallas e tamén o concello de Santa Comba xunto con Protección Civil dese mesmo concello. A oposición a estes plans eólicos ten o respaldo do diversas institucións, como o Concello de Santa Comba, que aprobou por unanimidade ao 'megaparque'.


Summary: O presunto responsábel deste triplo asasinato machista entregouse á Garda Civil após matar a súa exmuller (Sandra Boquete), a excuñada (Alba Boquete) e exsogra (María Elena Jamardo). Os asasinatos teríanse producido a primeira hora da mañá e co emprego dunha arma de fogo para a que non tiña autorización. Non había denuncias previas.

Tres mulleres asasinadas no lugar de Carracido, Cordeiro, en Valga. María Elena, Sandra e Alba. Son a exsogra (58 anos), exmuller (39 anos) e excuñada (27) dun home que posteriormente se entregou á Garda Civil de Milladoiro (Ames), vila situada aproximadamente a 30 Km de distancia do lugar dos feitos. Nesta localidade tiñan a casa os seus país, desde onde José Luis Abet chamou o Instituto armado para confesar o crime. O detido, de 41 anos, estaba separado da muller e non constan denuncias previas, segundo confirmaron fontes da subdelegación do goberno a Sermos Galiza. Os asasinatos teríanse producido a primeira hora da mañá, pouco despois das 8:00 horas, e empregando unha arma de fogo. Non tiña permiso para ter ese tipo de arma, recalcan desde a Delegación do Goberno e as forzas de seguridade tentan determinar como adqueriu a mesma. A parella tiña dous fillos, menores de idade, que estaban no momento dos asasinatos no vehículo no que a súa nai (Sandra) os ín levar ao colexio. Segundo informou Maica Larriba, subdelegada do goberno en Pontevedra, o presunto asasino disparou primeiro contra a súa exparella e despois contra as outras dúas mulleres cando estas acudían auxilala. Os nenos teñen 4 e 7 anos de idade. Membros dos GEAS da Coruña localizaron pola tarde a arma empregada no triplo homicidio de Valga. Segundo fontes da investigación, o dispositivo de busca atopou un revólver e unha caixa de munición no río Tambre, preto da aldea Ames-Pontenova. A disposición xudicial esta terza feira O detido pasará a disposición xudicial esta terza feira. Segundo fontes xudiciais, o home permanece baixo custodia da Garda Civil e será levado a disposición xudicial a partir das 10.00 horas de mañá. O caso compete ao maxistrado do Xulgado de Instrución número 2 de Caldas. Ademais, fontes xudiciais afirmaron que a sentenza de divorcio do home e a súa exmuller ratifícouse en xaneiro do ano pasado. Estes non son os primeiros asasinatos machistas en Valga neste ano. O pasado mes de marzo María José Aboi, de 43 anos de idade, era asasinada a tiros polo seu marido, que posteriormente se suicidou. Xa son 5 os asasinatos machistas que este ano houbo na Galiza. Rexistros oficiais na Galiza: no 81% dos casos non consta denuncia previa Desde 2003 até agosto pasado en Galiza rexistráronse 60 mulleres vítimas de violencia de xénero, segundo datos do Ministerio de Presidencia (organismo ao que remite Vicepresidencia da Xunta como fonte oficial). No 81% destes casos non había ou non constaba denuncia previa sobre o agresor. A relación que mantiñan vítima e agresor era de exparella no 26% dos casos ou de parella en trámites de separación no 18%. A idade dos agresores está entre os 31 e os 50 anos nun 20% dos casos; e un terzo das vítimas estaban no mesmo tramo de idade e non tiñan presentado denuncia previa. Na Galiza, desde 2003 até o 19 de agosto deste ano, producíronse 57.263 denuncias por violencia de xénero. Nos dous últimos anos (2017 e 2018) rexistráronse as cifras máis altas, por riba das 6.000 denuncias cada ano.


Summary: A presión hospitalaria que deixa a pandemia da Covid-19 na Galiza continúa cunha curva descendente cun total de 813 ingresados, 50 menos que os que había 24 horas atrás. Destes, hai 169 nas unidades de coidados intensivos (UCI), o que implica unha baixada de 11.

Mentres tanto, os casos de coronavirus detectados na Galiza ascenderon a 110.031 desde o inicio da pandemia, dos que 352 se sumaron no último día -325 confirmados cunha PCR-. Esta cifra significa unha estabilización nas novas infeccións rexistradas, xa que son só unha máis que a xornada previa e a metade que a de hai unha semana. No que respecta á presión hospitalaria, con datos actualizados pola Consellaría de Sanidade ás 18 horas da quinta feira, a única área sanitaria na que aumenta é Pontevedra-O Salnés, ao sumar un paciente novo en UCI, que soben até os 16, e o total de ingresados colócase en 94. En canto ao resto de áreas, seguen á baixa. A da Coruña-Cee continúa como a de maior número de pacientes Covid, con 247 ingresados en total -dous menos que 24 horas atrás-, dos que 59 están en coidados intensivos -catro menos-. Tamén descenden os hospitalizados na de Ferrol, con 114 enfermos de covid (-3), 16 deles en UCI (-3); e na de Santiago-Barbanza, con 119 pacientes de coronavirus (-10), dos que están en críticos 24 (-1). Na área sanitaria de Vigo, os ingresados caen nunha vintena, até os 91 en total, e en críticos son 20, tres menos que un día atrás. Na de Ourense-Verín-O Barco descenden en oito, até os 96, aínda que os que están críticos se manteñen en 13; mentres que en Lugo-A Mariña-Monforte os ingresados se colocan en 62 -nove menos-, dos que 21 están en coidados intensivos -un menos-. Novos casos detectados Pola súa banda, os novos casos detectados a diario na Comunidade galega por todo tipo de probas subiron en 352 nun día, só un máis que a xornada inmediatamente anterior. A área sanitaria da Coruña-Cee suma 87 novos casos de Covid. Séguelle a de Vigo, con 77; Pontevedra-O Salnés, con 59; Santiago-Barbanza, con 38; Ferrol e Lugo-A Mariña-Monforte, con 34 cada unha; e Ourense-Verín-Ou Barco, con 23 positivos detectados en 24 horas. De todos os novos contaxios que detectou Galiza, 325 foron confirmados cunha PCR. Precisamente, Sanidade realizou no último día 7.288 probas deste tipo, unhas 800 menos que o día anterior, e desde o inicio da pandemia sitúanse nas 1.608.098 en total. Así, a taxa de positividade repuntou medio punto na Galiza, até o 4%, pero aínda está por baixo do 5% que marca a Organización Mundial da Saúde (OMS) para dar por controlada a pandemia. Por áreas sanitarias, cabe destacar a subida até o 14% en Pontevedra, mentres na Coruña está no 6,7% e en Ferrol no 6,2%. O resto, están por baixo do limiar do 5%: Vigo (4,8%), Lugo (3,1%), Ourense (1,8%) e Santiago (1,3%). Os casos activos aínda superan os 10.000 Ademais, os casos activos manteñen a tendencia descendente e caen a 10.040, o que supón un descenso de 868 nun día. De feito, a baixada é sostida nas sete áreas sanitarias galegas. En concreto, na Coruña-Cee diminuíron en 206, até situarse en 3.262 pacientes covid en total. Tamén baixaron en Vigo, até os 1.452 casos activos (-169); en Pontevedra-O Salnés, a 1.328 (-119); e en Santiago-Barbanza, a 1.150 (-201). As tres restantes están xa por baixo do milleiro de enfermos por coronavirus: Ferrol, 993 casos activos (-73); Lugo-A Mariña-Monforte, con 942 (-78); e Ourense-Verín-Ou Barco, con 843 (-92). Persoas falecidas As persoas falecidas desde o inicio da pandemia ascenden a 2.154, tras comunicar Sanidade na noite da quinta feira a morte doutras sete persoas con covid-19.


Summary: Colectivos ecoloxistas presentaron recursos de reposición xa que cren que se está "incorrendo nunha fraude de lei". Tamén se denuncian os danos paisaxísticos.

Os colectivos Cova Crea e Petón do Lobo, integrados na plataforma ContraMINAcción, presentaron senllos recursos de reposición para pedir a nulidade da licenza concedida polo Concello de Triacastela á empresa Cementos Cosmos para a extracción de caliza na mina de Vilavella. A portavoz de Petón do Lobo, Ana Martina Varela, asegurou que se "está incorrendo nunha fraude de lei", posto que se pretende regular unha actividade que non existe: "Non se pode regular a canteira en base á norma de 2003". "O recoñecemento administrativo por parte da Dirección Xeral de Industria, Enerxía e Minas limítase ao proxecto de explotación e plan de restauración do 1 de xaneiro de 2003, polo que as ampliacións ou modificacións posteriores non pode ser obxecto de recoñecemento administrativo", explicou. Parlamento Pola súa parte, o deputado de AGE Antón Sánchez asegurou no Parlamento que "tanto a actuación do Concello coa tramitación chapuceira do expediente como da Xunta poñen en perigo importantísimos valores ambientais, paisaxísticos e patrimoniais do Camiño de Santiago". A formación esixiu a paralización da actividade mineira da empresa en Triacastela.


Summary: O pintor e escenógrafo protagoniza este ano o Día da Ilustración. Buscou revivir e reinventar os símbolos e os mitos que dan forma á identidade galega na súa numerosa e diversa obra. Foi asasinado en 1936. Este martes inaugúrase na Cidade da Cultura unha exposición dedicada á súa traxectoria. GALERÍA DE IMAXES | Fotografías e traballos de Camilo Díaz Baliño VÍDEO | Día da Ilustración 2018, dedicado a Camilo Díaz Baliño

GALERÍA DE IMAXES | Fotografías e traballos de Camilo Díaz Baliño VÍDEO | Día da Ilustración 2018, dedicado a Camilo Díaz Baliño Camilo Díaz Baliño (1889-1936) protagoniza este ano o Día da Ilustración. Pintor, ilustrador, escenógrafo e pioneiro galego do deseño, escribiu que "non hai arte galega sen unha idea de redención de Galicia". E nese empeño buscou revivir e reinventar os símbolos e os mitos que dan forma á identidade galega en toda a súa obra, numerosa e variada: cubertas de libros e revistas, carteis, escenografías, ilustracións, obxectos relixiosos e ornamentais, murais... Iria-Friné Rivera Vázquez debullaba neste artigo o seu traballo no tríptico Os homes de Brigantia. Influído pola arte relixiosa e a art nouveau. creou imaxes cunha gran carga simbólica e ancestral. Nacido en Ferrol, foi membro das Irmandades da Fala e militante do Partido Galeguista. En 1916 iniciou a súa relación profesional co empresario de cines Isaac Fraga e en 1920 trasladouse a Santiago de Compostela onde estableceu o taller de escenografía da Empresa de Espectáculos Fraga (1920-1924) coa que se trasladou a Madrid entre 1922 e 1924. En 1925 ingresou como delineante interino no concello de Santiago e despois obtivo o posto en propiedade. "É o máis parecido ao que hoxe chamamos un deseñador" destaca Pepe Barro a diversidade do traballo de Camilo Díaz Baliño nunha completa reportaxe que estes días lle dedica o portal Cultura Galega. O seu estudio de Compostela foi punto de encontro de artistas e impulsores do nacionalismo progresista, unha causa que apoiou cada vez máis firmemente. Deseñou a capa das obras publicadas na colección Lar. Detido ao comezo da guerra civil española, estivo na prisión de Santiago de Compostela ata que foi asasinado en Palas de Rei o 14 de agosto de 1936. O seu cadáver apareceu á beira da estrada en Saa, na parroquia de Meixide. O Día da Ilustración celébrase cada ano o 30 de xaneiro, coincidindo co día do nacemento de Castelao, iniciativa da Consellería de Cultura en colaboración coa Asociación Galega de Profesionais da Ilustración (AGPI), co obxectivo de reivindicar o papel dos profesionais da ilustración na industria cultural. Nesta ocasión o cartel foi realizado por Minia Regos (Pontevedra, 1983). A Biblioteca de Galicia, na Cidade da Cultura, acolle a exposición Camilo Díaz Baliño: A xenialidade truncada, que se inaugura este martes ás 19 horas. A mostra recolle medio cento de documentos, imaxes e obras doadas por Isaac Díaz Pardo (fillo de Camilo), á Biblioteca e Arquivo de Galicia. Este arquivo pódese consultar en liña na biblioteca dixital Galiciana, con motivo da entrada en dominio público da obra de Díaz Baliño e coincidindo co quinto aniversario da morte de Díaz Pardo, falecido o 5 de xaneiro de 2012. A colección depositada por Díaz Pardo na Biblioteca de Galicia inclúe ao redor de 200 fotografías, relatos orixinais, unha pequena biblioteca persoal e 10 álbums elaborados por Camilo Díaz que recollen toda a súa actividade profesional en América como escenógrafo, ademais dun centenar de cartas e documentos persoais, entre os que se atopa o documento orixinal do xuíz que dá conta da morte de Díaz Baliño, fusilado en 1936. Destacan tamén os debuxos realizados por Camilo Díaz na cadea aos seus compañeiros de prisión, días antes da súa morte, e o debuxo con carácter premonitorio do seu futuro.


Summary: A nacionalista lembroulle ao presidente da Xunta que as sentenzas do TSXG poñen "ao descuberto as mentiras, manipulacións e ilegalidades" e exixiulle que cese de manipular "a realidade e o alcance" dos ditames.

A organización frontista amosouse esta quinta feira foi contundente a respecto do decreto do plurilingüismo que Alberto Núñez Feijóo teima en manter vixente. Malia o posicionamento amosado polo Tribunal Superior de Xustiza de Galiza que invalida o groso da norma e declara ilegais as consultas ás familias, o líder do executivo galego teimou en asegurar que a Xunta continuaría adiante co elas, malia a seren non vinculantes. Neste senso, a deputada nacionalista Ana Pontón, reclamoulle ao presidente da Xunta de Galiza que cese na súa "manipulación da realidade" e asuma que as sentenzas promulgadas polo tribunal "lle dan a razón a quen cuestionaron o decreto". Así pois, Pontón exixiulle a Núñez Feijóo que derrogue o decreto e "retome o consenso en materia de lingua" do que o "punto de partida", dixo" debe ser "o respecto ao Estatuto, a Lei de normalización lingüística e o Plano xeral de normalización lingüística".


Summary: O Goberno galego ten un proxecto. E un home para levalo adiante. Un home do que non se pode prescindir. Esa é a mensaxe que deitou este domingo o presidente do Parlamento de Galiza, Miguel Santalices, nunha entrevista na SER. Santalices esqueceu o seu rol institucional e vestiu en todo momento a camisola de dirixente do PP.

A Feixoo "non lle queda outra" que se voltar a apresentar en 2020 á presidencia da Xunta —de a conseguir sería o seu cuarto mandato— porque en 2021 vai ter lugar unha nova edición do Xacobeo e ese, a xuízo de Miguel Santalices, "non é un asunto co que se poda xogar". O Xacobeo2021 foi tamén un dos temas aos que dedicou maior atención Feixoo no recente debate do estado da nación. Fica así situada como a grande prioridade do seu goberno, moi por cima da necesidade de mellorar o financiamento do país ou o reforzo orzamentario duns servizos públicos moi tocados nos últimos anos a consecuencia dos recortes. "Se Galiza o vai necesitar [a Feixoo], sempre vai dar o paso. E Galiza vaino necesitar porque por diante temos o Xacobeo, que ten que estar ben organizado", dixo. Sobre o debate do estado da nación, dixo que se desenvolveu "dentro da normalidade" e, alén diso, valorizou a existencia de "propostas interesantes" por parte de "todos" os grupos da cámara.


Summary: O comité da empresa que presta este servizo a Unión Fenosa Comercial advirte do desmantelamento e posible despido de 105 traballadores.

Gas Natural Fenosa decidíu eliminar a atención o cliente da comercializadora Unión Fenosa Comercial dende o vindeiro 1 de xuño de 2013, facendo desaparecer dita comercializadora, e trasladando os clientes da mesma a Gas Natural Servicios, segundo denuncia o comité de empresa de Teleperformance, que presta este servizo á compañía catalá. "Os galegos deixarán de ter a posibilidade de seren atendidos en galego", advirte o comité "A atención ao cliente de Unión Fenosa Comercial préstase dende Galicia a todo o territorio estatal, mentres que non é así no caso de Gas Natural Servicios", aclara o comité de empresa nun comunicado, no que explica que deste xeito os galegos "deixarán de ter a posibilidade de seren atendidos en galego", xa que Gas Natural Servicios non presta este servizo. "Isto sucederá cos servizos de avarías que se prestan a todos clientes en Galiza en breve se non poñemos remedio", advirte. En Teleperformance A Coruña prestan servizos de atención ao cliente para Gas Natural Fenosa 311 persoas, dedicadas a varios departamentos. No caso concreto de Unión Fenosa Comercial, 105 persoas "están a preguntarse que vai acontecer cos seus postos de traballo a partires do 1 de xuño, e máis ante a falta de información que están a sufrir por parte da empresa Teleperformance", engaden os representantes dos traballadores. Segundo o comité, a propia Teleperformance trasladou o persoal afectado que o Grupo Gas Natural Fenosa está "altamente satisfeito co servizo que se presta dende A Coruña", e que ambas as dúas empresas tentarán de "minimizar o impacto da decisión empresarial sobre o persoal". No entanto, os traballadores denuncian que a día de hoxe "aínda non está concretada ningunha medida que poida garantir os postos de traballo ou minimizar o impacto sobre deles". "Tampouco se descarta que medidas coma esta se tomen no futuro para o resto de servizos que se lle prestan ao cliente", insisten. Os traballadores de Teleperformance preparan xa mobilizacións para as vindeiras semanas "Desexaríamos que a valoración tan positiva que se fai do noso traballo viñese traducida na conservación dos nosos postos de traballo e non só en louvanzas sobre o noso desempeño", reivindican. Na última reunión que mantivo a empresa co comité, Teleperformance segue sen aclarar medidas concretas, "deixando patente a súa desconsideración cara ao persoal". Ante esta situación, o comité de empresa xa convocou distintas mobilizacións, a primeira delas de delegados o vindeiro 7 de maio ás 12 do mediodía diante da sede de Gas Natural Fenosa na Coruña, na rotonda da Agrela. O día 14, tamén os delegados se concentrarán diante da sede de Teleperformance na rúa Newton. "As empresas punteiras e representativas de Galicia van desaparecendo ou deslocalizándose", lembra o comité "As empresas punteiras e máis representativas de Galicia van desaparecendo ou deslocalizándose; coa venda de Unión Fenosa vemos como os nosos recursos naturais xeran beneficios e dividendos fóra de Galicia sen deixar beneficio aquí", denuncia o comité, que cre que agora "nos toca presenciar como se levan tamén os postos de traballo das empresas colaboradoras que foron creados en paralelo ao crecemento da antiga Unión Fenosa".


Summary: 11.856 galegas e galegos están chamados este domingo 12 de xullo a constituír 3.952 mesas en 2.395 locais para que 2.234.252 persoas poidan exercer o dereito ao voto nos 313 concellos galegos, divididos en 590 distritos e 2.156 seccións electorais.

Ás 9 da mañá deste domingo 12 de xullo abriron os colexios electorais da Galiza para que 2.234.252 galegas e galegos poidan exercer o dereito ao voto nos 313 concellos galegos, divididos en 590 distritos e 2.156 seccións. Por circunscricións, A Coruña conta con 1.543 mesas en 903 locais; Pontevedra ten 1.331 mesas en 668 colexios electorais; Lugo 536 mesas en 406 colexios; e Ourense conta con 542 mesas en 418 locais electorais. O censo total de electoras e electoras e electores é maior e ascende a 2.697.315, das cales 463.163 son residentes no estranxeiro. A participación da emigración caeu de forma histórica, pois só 12.359 electoras e electores do Censo de Residentes Ausentes (CERA) solicitaron o voto. Máis de 72.000 galegas e galegos xa enviaron a papeleta por correo para as eleccións, o que supón un incremento de 79,52% respecto ao anterior proceso electoral ao Parlamento da Galiza, en 2016. 56 candidaturas Un total de 56 candidaturas pugnan este domingo polos 75 escanos da Cámara galega. Trátase dunha lista máis das que se rexistraron para participar na convocatoria do 5 de abril, suspendida finalmente pola crise do coronavirus. 11 son as presentan listas nas catro circunscricións. Ademais das principais forzas (PP, PSdeG, Galicia en Común, BNG e Marea Galeguista), tamén rexistraron candidaturas en todas as circunscricións Vox, Ciudadanos, o Partido Comunista dos Traballadores da Galiza, Por un Mundo Máis Xusto, Pacma e a alianza Recortes Cero-Espazo Común. A Mariña Antes das 9 horas ficaron constituídas as dez mesas electorais habilitadas en Burela, na comarca da Mariña, con 186 casos activos de coronavirus até o sábado, segundo o comunicado polo Sergas. Por mor do confinamento da zona, salvo este domingo para votar, non poderá entrar nin saír ninguén de Burela. As e os positivos, persoas pendentes do resultado da proba ou con síntomas non poderán votar, xa que non se habilitou ningún mecanismo para garantir os dereitos democráticos das persoas que se atopan confinadas nesa situación. Isto supón que perto de 300 persoas ficarán sen votar na Galiza. "Non é un número significativo", dixo onte o vicepresidente da Xunta e candidato do PP, Alfonso Rueda, a respecto delas.


Summary: Preto dunha decena de persoas reciben notificacións policiais por participaren nunha concentración ante a sede dos populares o pasado 11 de xullo co testemuño dos axentes como "única proba".

Ás oito da tarde pasado 11 de xullo celebrouse nas inmediacións da Delegación do Goberno en Galicia, na Coruña, unha concentración contra a política de recortes do Executivo que preside Mariano Rajoy e en solidariedade coa marcha dos mineiros asturianos e leoneses sobre Madrid. Arredor dunha hora máis tarde, a maior parte das persoas participantes no acto continuaron a protesta diante da sede do PP na cidade, situada nas inmediacións do edificio oficial. De xeito pacífico, primeiro na beirarrúa e durante uns instantes na calzada, amosaron o seu rexeitamento aos plans gobernamentais. Mentres isto acontecía, un nutrido cordón policial controlaba a concentración, os transeúntes seguían o seu camiño por diante da sede dos populares e o breve corte de tráfico suspendeuse no momento en que os axentes así o indicaron. A concentración non tivo máis consecuencias ata algo máis dun mes despois. Nos últimos días de agosto, en torno a unha decena das persoas participantes recibiron nas súas casas a notificación de que tiñan aberto un expediente sancionador. Segundo consta nunha das alegacións presentadas á denuncia, a cuxo contido tivo acceso este diario, a "declaración policial" é a "única proba" para imputarlles ás persoas afectadas o "bloqueo da entrada á sede do PP, impedindo a saída das autoridades que se atopaban reunidas no interior da sede", así como o "corte dos carrís destinados á circulación dos vehículos" e "negarse ante a orde dos axentes da autoridade de cesar na actividade do corte do tráfico". "Estes feitos cualifícanse como infracción grave" da Lei de Protección da Seguridade Cidadá, o que implica multas que oscilan entre os 300 e os 30.000 euros. Ao ser a versión policial a única proba esgrimida para iniciar o procedemento sancionador, esa declaración é tamén o argumento empregado para adxudicarlles ás persoas denunciadas un bloqueo da sede do PP que, segundo manifestan fontes presenciais, "non se produciu en ningún momento". Ademais, acrecenta a devandita alegación, as identificacións "dalgunhas persoas presentes" prodúcense "en torno ás 22:30", cando "o abandono da sede do PP por parte das persoas presentes nela se produciu contra as 21:00". "A reunión cidadá continuou moi alén desa hora, entre outros motivos porque a presenza desas persoas na sede non era en absoluto o obxectivo da xuntanza", explica o documento", no que ademais se fai constar a existencia de "probas videográficas" en forma de gravación realizada polos "xornalistas presentes" na zona. Ademais das imprecisións e "erros" da versión policial, a alegación consultada explica tamén que "o desenvolvemento da reunión se axustou en todo momento á operatividade do principio de tolerancia administrativa". Así, explica, "o corte de tráfico desenvolveuse baixo a custodia das forzas policiais" e "no momento en que estas indicaron a necesidade de concluílo, así se fixo sen incidente ningún". Foi precisamente a aplicación desa "tolerancia administrativa" a que deu lugar a que transcorrese "un prazo de tempo moi significativo entre o momento dos feitos e o das identificacións, o que explica os datos erróneos contidos na denuncia". "Tamén é de sinalar que a meirande parte dos axentes presentes non portaban a placa co número de identificación persoal" malia ser esta obrigatoria, sinala tamén a alegación. Así as cousas, as persoas denunciadas explican que a quen se identificou "non eran as persoas que cortaron o tráfico, senon as únicas que quedaban no lugar", polo que a propia identificación é un "mero exercicio de arbitrariedade administrativa". "Non existe", polo tanto, din, "no comportamento" das persoas denunciadas "a infracción que se imputa", polo que, conclúe, cómpre que a denuncia sexa "arquivada" con "exoneración da sanción proposta". Na mesma semana, coincidindo coa aprobación do paquete de recortes por parte do Goberno español, realizáronse outras concentracións na cidade polas que tamén están a ser enviadas notificacións de apertura de expedientes. Dase o caso de que algunhas das persoas notificadas afirman non ter participado nos actos e mesmo estar ausentes da cidade nas datas respectivas.